لاہور: لاہور نا انسداد دہشت گردی نا خصوصی عدالت لاہور نا زمان پارک اٹی چیئرمین پی ٹی آئی عمران خان نا ہنکین آ پولیس آ بیدادی و جلاؤ گھیراؤ نا دوبہ ٹی نوشتہ مقدمہ ٹی پی ٹی آئی راہشون فواد چوہدری و حماد اظہر نا عبوری ضمانت نا نوشتئی حکمنامہ ٹی درخواست نا فیصلہ اسکان فواد چوہدری و حماد اظہر ءِ ہر تاریخ آ عدالت نا مون آپیش مننگ نا پرمان کرینے۔ انسداد دہشت گردی عدالت نا جج اعجاز احمد بٹر پنچ شنبے نادے آ فواد چوہدری و حماد اظہر نا عبوری ضمانت نا نوشتئی حکم نامہ جاری کرے ہراٹی اوفتے اسہ اسہ لکھ روپئی نا ضمانتی مچلکہ جمع کرفنگ نا پارت کننگانے۔ عدالت جاست وپاستی آفیسر ءِ بروک آ سماعت آ ریکارڈ عدالت اٹ پیش کننگ نا ہم پرمان کرینے۔ عدالتی پرمان اٹی پارت کننگاکہ درخواست گزار دوبہ دار جاست وپاستی آفیسر نا مون آ پیش مرسا جاست و پاست اٹ اوار مریر۔ عدالت مستی سماعت ءِ 13 اپریل اسکان پدبٹے۔
(اے پی پی)
